Kampreglement og praktiske opplysninger

 

INFORMASJON OM FK. BERGEN NORDS Framo fotballcup24 - 2011 
 

SEKRETARIAT

Sekretariatet i Bergen Nords fotballcup24 er åpent i Vestlandshallen under hele turneringen. Vestlandshallens telefonnr. er 55 95 81 55. 
 
Turneringsleder: Erik Skorve – tlf. 926 24 499 

 
KLASSEINNDELING:

Klasse A:
Gutter født i 1995

Klasse K:
Jenter født i 1995
Klasse B:
Gutter født i 1996

Klasse L:
Jenter født i 1996
Klasse C:
Gutter født i 1997

Klasse M:
Jenter født i 1997
Klasse D:
Gutter født i 1998

Klasse N:
Jenter født i 1998
Klasse E:
Gutter født i 1999

Klasse O:
Jenter født i 1999
Klasse F:
Gutter født i 2000

Klasse P:
Jenter født i 2000
Klasse G:
Gutter født i 2001

Klasse Q:
Jenter født i 2001
Klasse H:
Gutter født i 2002

Klasse R:
Jenter født i 2002
Klasse I:
Gutter født i 2003

Klasse S:
Jenter født i 2003
Klasse J:
Gutter født i 2004

Klasse T:
Jenter født i 2004
 
Som det fremgår tilstreber vi å holde rene årsklasser i denne cupen. Dersom det til noen av klassene blir lav påmelding, vil klasser slås sammen.
            
TURNERINGSOPPSETT

Lagene er i hovedsak satt opp i puljer med 4 lag i hver pulje. Alle lag spiller minimum 3 kamper. Lørdag og natt til søndag spiller klassene A-E og K-N. For disse klassene er hallen delt i 4 baner, og det spilles med 7 spillere pr lag på banen. Søndag spilles øvrige klasser, og det spilles da på 1/6 bane med 7 spillere på hvert lag i klasse F og O-P. Yngre klasser spiller på 1/8 bane med 5 spillere på hvert lag. Begge dager starter de yngste klassene først (ca kl. 08.00). Endring av kampdag for de ulike klassene kan forekomme avhengig av antall påmeldte lag pr klasse.
 
Innledende kamper spilles 1x17 min og kamper i sluttspill 2x12 min uten pause.
 
DELTAKERSKJEMA 
Alle lag fyller ut deltakerskjema som fås utlevert i sekretariatet i hallen eller lastes ned fra nettsiden. Dette skjemaet skal være utfylt og returnert senest 10 minutter før man spiller første kampen i turneringen. Lagleder er ansvarlig for at samtlige spillere har betalt deltakerkort (gjelder påmeldingsalternativ 1).
 
PREMIERING
I klasser med sluttspill vil det til de 4 beste lagene i hver klasse bli utdelt pokal til laget og medaljer til spillerne. 
Samtlige deltakere i klasser uten sluttspill får medalje. 
Premieutdeling finner sted ved hovedtribunen umiddelbart etter sist spilte kamp.
 
GARDEROBEANLEGG
Garderobekapasiteten kan til tider være begrenset og vi vil derfor be lagene være raske ut av garderobene. La aldri verdisaker ligge igjen i garderoben. Det kan være lurt å oppbevare klær og verdisaker andre steder enn i garderoben under kampene. 
 
Vi vil for ordens skyld påpeke at arrangørene ikke er ansvarlig for effekter som oppbevares i garderobene. 
 
DELTAKERKORT
Ved henvendelse til sekretariatet ved inngangen vil lagleder få utdelt det antall deltakerkort som er forhåndsbetalt. Supplerende deltakerkort kan kjøpes i sekretariatet, og dersom dere blir færre enn forutsatt vil vi returnere betaling for disse ved henvendelse ved ankomst. Ved fremvising av deltakerkort vil det bli utdelt mat og drikke i kafeene.
 
ØVRIGE AKTIVITETER
Det vil bli vist filmer i eget rom under turneringen. Lørdag kveld fra ca 18.00 – 01.00 blir det diskotek.
 
KAFE
Det vil bli salg av diverse mat og drikke ved våre 2 utsalgssteder i foajeen og øverst på hovedtribunen. Det er ikke tillatt å ta mat og drikke ut på banene.
 
TILSKUERE
Vi håper på stort fremmøte av tilskuere i hallen. Det er tribuner på begge sider av hallen. Inngangsbillett 50 kr for voksne, 20 kr for barn og 100 kr for familie selges ved inngangen. Inngangsbillettene gjelder for hele turneringen.
 
PARKERING
Det er begrenset antall parkeringsplasser i tilknytning til hallen, og vi anmoder alle om å møte frem i god tid, og om mulig benytte annen form for transport enn privatbil. Vi ber om at alle respekterer parkeringsvaktenes anvisninger.
 
KAMPREGLEMENT
Kampene spilles 1x17 minutter, med unntak for sluttspillkamper som spilles 2x12 min uten pause. I klassene G, H, I, J og Q, R, S, T er det 5 spillere på hvert lag på banen inkl keeper. I alle øvrige klasser er det 7 spillere. Det kan benyttes ubegrenset antall innbyttere, og innbytte kan foregå mens ballen er i spill. Utgående spiller skal være ute av banen før ny spiller kommer innpå. 
 
Signal for start og slutt av kampene gis fra speaker, slik at alle kamper starter og slutter til samme tid. Det tillegges ikke tid for evt skader eller annet avbrudd i spillet. Lagene møter ved banen senest 5 min før kampstart, og må forlate banen umiddelbart etter kampslutt.
 
Lag som står først oppført i programmet stiller til venstre for hovedtribunen og starter med ballen. Vi ber lagleder påse at dette følges for å unngå misforståelser og feil kampresultat. Ved draktlikhet spiller hjemmelag med vester (kan lånes fra sekretariatet).
 

Går ballen ut over sidelinje idømmes indirekte frispark. Ved spill på 4 baner spilles mot skillevegg uten at ballen er ute av spill.
 
Ved død ball skal ballen settes i gang fra keeper ved utkast. Det er ikke begrensinger i hvor langt ballen kan kastes. 

I de yngste klassene (gjelder alle som spiller søndag) vil det heller ikke bli avblåst dersom keeper sparker ballen ut ved død ball.
 
Utvist spiller eller spiller med 2 advarsler totalt i turneringen må stå over en kamp. Videre må spiller stå over en kamp for hver ytterligere advarsel. Det er lagleders ansvar at dette følges opp, og overtredelse vil medføre diskvalifikasjon. Spiller kan ikke delta i andre klasser før han har sonet ferdig i egen klasse.
   

SPILLERBERETTIGELSE
Turneringen følger de regler og retningslinjer som av NFF er satt opp når det gjelder
alder og klasseinndeling. Spillere kan bare delta på ett lag i samme klasse, og spillere må være gyldig medlem av den klubb de deltar for. Det er ikke tillatt å benytte overårige spillere med mindre det foreligger særskilt dispensasjon fra fotballkretsen. Evt overårig spiller kan være inntil ett år eldre enn klassens grense, og det er en forutsetning at klubben ikke stiller lag i den overåriges aldersgruppe i cupen. Det kan maksimalt benyttes 1 overårig spiller på banen samtidig, og lagledere skal før hver kamp orientere motstanderen om eventuelle overårige spillere, og vise hvem disse er. Manglende ”fremvisning” av spillerne før kamp er ikke protestgrunnlag. Ut over ovenstående gis det ikke dispensasjon til bruk av overårige spillere. 
KLASSER MED SLUTTSPILL 

Det er sluttspill i klassene A – D og K – N.
Ved poenglikhet mellom flere lag avgjøres plassering etter følgende kriterier/rekkefølge:
Målforskjell / flest scorede mål / innbyrdes oppgjør.
Ved fortsatt likhet avgjøres plassering ved myntkast i sekretariatet.
 
De to beste lagene i hver pulje går videre til sluttspill.
 
Dersom lag trekker seg før turneringens start spilles øvrige kamper ihht oppsett. Dersom lag ikke møter presis til kampstart i en enkelt kamp får motstander 3 poeng og resultatet settes til 3-0, med mindre lagene blir enige om at kampen skal spilles med forkortet tid. Dersom laget unnlater å møte presis til mer enn en kamp anses laget som trukket og lagets øvrige spilte kamper annulleres.
 
For kåring av vinner i sluttspillkamper gjelder følgende:

Ved uavgjort resultat i kamper til og med semifinale teller antall hjørnespark. Ved fortsatt likhet avgjøres kampen ved straffesparkkonkurranse (3 straffer) i klassene A, B, K og L og ved myntkast i øvrige klasser.
 
Ved uavgjort resultat i finale avgjøres kampen ved 5 min sudden death. Ved fortsatt uavgjort resultat avgjøres kampen ved straffesparkkonkurranse i klassene A, B, K og L, og ved antall hjørnespark i sudden death - perioden og dernest myntkast i øvrige klasser.
 
PROTESTER
En protest må være levert skriftlig til sekretariatet senest 15 minutter etter at kampen er ferdig spilt. Sammen med protest leveres protestgebyr på kr. 250. Dersom protesten tas til følge blir gebyret tilbakebetalt. Det lag som ønsker å nedlegge protest pålegges å varsle dommer og motstander umiddelbart etter kampslutt. Protesten avgjøres av en jury som oppnevnes av turneringsledelsen, og avgjørelsen kan ikke ankes.
 
For øvrig gjelder NFFs reglement for 5-er og 7-er fotball.

